ตัวแทนบูม ขายประกัน ผ่านเฟซบุ๊ก
ประกันชีวิตรับกระแสดิจิทัล หันพัฒนาขายกรมธรรม์ผ่านโซเชียลมีเดีย
3 ส.ค. 2558

ประกันชีวิตรับกระแสดิจิทัล หันพัฒนาขายกรมธรรม์ผ่านโซเชียลมีเดีย
น.ส.พัชรา ทวีชัยวัฒนะ รองกรรมการผู้จัดการใหญ่ ฝ่ายบริหารการตลาดและสื่อสารองค์กร บริษัท อลิอันซ์ อยุธยา ประกันชีวิต เปิดเผยว่า บริษัทพัฒนาโครงการโซเชียลมีเดีย ฟอร์ เซล เข้ามาใช้เป็นช่องทางการสื่อสารระหว่างตัวแทนฝ่ายขายและลูกค้ามาตั้งแต่กลางปี 2557 เนื่องจากพฤติกรรมของผู้บริโภคเปลี่ยนไป โดยในครึ่งปีที่ผ่านมามีตัวแทนเปิดตัวเฟซบุ๊กภายใต้แบรนด์ของบริษัท 95 คน จากปีที่ผ่านมา 27 คน มีแฟนเพจเข้ามากดไลค์รวม 2.87 หมื่นราย มาแสดงความคิดเห็นและแชร์ข้อมูลที่ตัวแทนโพสต์ทำให้บริการลูกค้าได้ตลอดเวลา
นายพงษ์ชัย คูหาชัยสกุล รองกรรมการผู้จัดการใหญ่ สายงานปฏิบัติการประกันชีวิต บริษัท ไทยพาณิชย์ประกันชีวิต กล่าวว่า บริษัทเปิดตัวบริการ EzApp หรือบริการรับใบคำขอเอาประกันชีวิตออนไลน์ พร้อมเปิดตัวระบบ Agent Portal เพื่อให้ตัวแทนฝ่ายขายสามารถเข้าถึงข้อมูลลูกค้าและข้อมูลการขายและบริการแบบ One Stop Service ให้แก่ลูกค้า 1.2 ล้านรายทั่วประเทศ